Document ID: 32009R0363

KOMMISSIONENS FORORDNING (EF) Nr. 363/2009
af 4. maj 2009
om ændring af forordning (EF) nr. 1974/2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (1), særlig artikel 91, og
ud fra følgende betragtninger:
(1)
Forordning (EF) nr. 1698/2005, der fastsætter retsgrundlaget for støtte til udvikling af landdistrikterne fra ELFUL i hele Fællesskabet, er blevet ændret ved Rådets forordning (EF) nr. 74/2009 af 19. januar 2009 om ændring af forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (2). Derfor bør Kommissionens forordning (EF) nr. 1974/2006 (3) suppleres med yderligere gennemførelsesbestemmelser.
(2)
Udløbet af mælkekvoteordningen under Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (4) kræver en særlig indsats af mælkeproducenterne. Det er derfor hensigtsmæssigt med virkning fra programmeringsperiodens begyndelse at ophæve den begrænsning af investeringsstøtten til mælkeproducenter, der betyder, at hver enkelt bedrift skal holde sig inden for de produktionskvoter, den har fået tildelt.
(3)
Forordning (EF) nr. 74/2009 indførte kravet om revision af de nationale strategiplaner. Revisionens minimumsindhold bør defineres.
(4)
På grund af vigtigheden af prioriteterne i artikel 16a i forordning (EF) nr. 1698/2005 skal revisionerne af landdistriktsprogrammerne som følge af den første gennemførelse af denne artikel betragtes som revisioner i henhold til artikel 19, stk. 1, i forordning (EF) nr. 1698/2005 og gøres til genstand for en beslutning truffet af Kommissionen.
(5)
Forordning (EF) nr. 74/2009 har identificeret en liste over potentielle virkninger, det er hensigten at opnå med aktioner rettet mod de prioriteter, der omhandles i artikel 16a i forordning (EF) nr. 1698/2005. Da denne liste ikke er udtømmende, kan medlemsstaterne foreslå yderligere potentielle virkninger, som ovennævnte aktioner tager sigte på at opnå. For at sikre overensstemmelse med de potentielle virkninger, der allerede er identificeret, og med den generelle målsætning om at styrke aktioner, der vedrører nye udfordringer, bør medlemsstaternes muligheder for at foreslå sådanne yderligere potentielle virkninger imidlertid være betinget af, at de revideres af Kommissionen, og at Udvalget for Udvikling af Landdistrikterne afgiver en udtalelse. Derfor bør ændringer, der indfører en ny potentiel virkning, gøres til genstand for en kommissionsbeslutning.
(6)
I betragtning af det store antal tilfælde, hvor revisionerne vedrører en mindre undtagelse fra afgrænsningsprincipperne mellem fælles markedsordninger og landdistriktsudvikling, og for at begrænse den administrative byrde, bør Kommissionen ikke længere vedtage beslutninger om revisioner vedrørende ændringer i forbindelse med den undtagelse, der omhandles i artikel 5, stk. 6, i forordning (EF) nr. 1698/2005. Tilsvarende bør en sådan revisionskategori slettes af listen i artikel 7 i forordning (EF) nr. 1974/2006.
(7)
Indholdet og kriterierne i forretningsplanerne vedrørende støtte til bedrifter, der er under omstrukturering på grund af en reform af en fælles markedsordning, bør specificeres.
(8)
Efter afskaffelsen af jordudtagningsforanstaltningen i medfør af Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (5) bør de bestemmelser, der henviser til denne foranstaltning, tilpasses.
(9)
For at lette gennemførelsen af investeringsprojekter under den nuværende økonomiske og finansielle krise bør lofterne for forskudsbetalinger forhøjes i 2009 og 2010.
(10)
Det er hensigtsmæssigt at tilpasse statsstøttebestemmelserne for visse foranstaltninger, der medfinansieres af ELFUL, og for yderligere national finansiering for at præcisere deres anvendelsesområde og for at tage hensyn til den ved forordning (EF) nr. 74/2009 indførte nye foranstaltning vedrørende bedrifter under omstrukturering på grund af en reform af en fælles markedsordning.
(11)
Der er behov for at definere udtrykket »større ændringer« som omhandlet i artikel 78, litra f), i forordning (EF) nr. 1698/2005.
(12)
For at gøre det muligt at overvåge aktioner med henblik på prioriteter, der er fastsat i artikel 16a i forordning (EF) nr. 1698/2005, bør output-indikatorer og tilknyttede mål, der indgår i den fælles overvågnings- og evalueringsramme omhandlet i artikel 80 i nævnte forordning, specificeres efter aktionstype.
(13)
Medlemsstaterne skal i deres reviderede programmer medtage oplysninger om de typer af aktioner, der vedrører prioriteter nævnt i artikel 16a i forordning (EF) nr. 1698/2005, og det skal af disse oplysninger fremgå, hvilke af disse aktioner der er baseret på nye foranstaltninger, dvs. foranstaltninger, som endnu ikke er godkendt med programmet for udvikling af landdistrikterne. Endvidere skal den vejledende tildeling fra ELFUL for 2010-2013 angives. Til dette formål bør bilagene til forordning (EF) nr. 1974/2006 ændres.
(14)
For at være i overensstemmelse med datoen for anvendelsen af forordning (EF) nr. 74/2009, som bestemmelserne i nærværende forordning supplerer, bør nærværende forordning anvendes fra 1. januar 2009. En sådan anvendelse med tilbagevirkende kraft bør ikke anfægte princippet om de berørte støttemodtageres retssikkerhed.
(15)
Forordning (EF) nr. 1974/2006 bør ændres i overensstemmelse hermed.
(16)
Foranstaltningerne i denne forordning er i overensstemmelse med udtalelse fra Udvalget for Udvikling af Landdistrikterne -
UDSTEDT FØLGENDE FORORDNING:
Artikel 1
I forordning (EF) nr. 1974/2006 foretages følgende ændringer:
1)
Artikel 2, stk. 3, affattes således:
»3. Hvis der inden for rammerne af en fælles markedsordning uden for mejerisektoren, herunder ordninger for direkte støtte finansieret af Den Europæiske Garantifond for Landbruget (EGFL), pålægges produktionsrestriktioner eller begrænsninger af støtten fra Fællesskabet for den enkelte landbruger, bedrift eller forarbejdningsvirksomhed, kan der ikke ydes støtte i henhold til forordning (EF) nr. 1698/2005 til investeringer, der vil øge produktionen ud over disse restriktioner eller begrænsninger.«
2)
Som artikel 3a indsættes:
»Artikel 3a
Revisioner af nationale strategiplaner, jf. artikel 12a i forordning (EF) nr. 1698/2005, skal omfatte en revision af de relevante elementer, der er angivet i artikel 11, stk. 3, i nævnte forordning, som vedrører de prioriteter, der er fastsat i artikel 16a, stk. 1, i nævnte forordning, og specielt af de vigtigste kvantificerede mål.
Den nationale strategi skal identificere det anslåede og vejledende bidrag fra ELFUL, jf. artikel 69, stk. 5a, i forordning (EF) nr. 1698/2005, der tildeles til hver enkelt af prioriteterne i artikel 16a, stk. 1, i nævnte forordning i medlemsstaten, og skal indeholde en passende forklaring vedrørende tildelingen.«
3)
Artikel 5, stk. 1, første afsnit, affattes således:
»Indholdet af landdistriktsudviklingsprogrammerne, jf. artikel 16 og 16a i forordning (EF) nr. 1698/2005, skal være i overensstemmelse med bilag II til nærværende forordning.«
4)
I artikel 7, stk. 1, foretages følgende ændringer:
a)
Litra d) affattes således:
»d)
Revisionen vedrører den første gennemførelse af artikel 16a i forordning (EF) nr. 1698/2005.«
b)
Som litra e) tilføjes:
»e)
Revisionen indfører en ekstra potentiel virkning, der ikke er angivet i bilag II til forordning (EF) nr. 1698/2005, i forbindelse med de prioriteter, der er nævnt i artikel 16a i samme forordning.«
5)
Artikel 9, stk. 1, affattes således:
»1. Medlemsstaternes ændringer i programmer omhandlet i artikel 6, stk. 1, litra c), kan indebære ændringer i den finansielle fordeling pr. foranstaltning inden for en akse og ikke-finansielle ændringer i form af indførelse af nye foranstaltninger og aktionstyper, tilbagetrækning af eksisterende foranstaltninger og aktionstyper, ændringer vedrørende den undtagelse, der omhandles i artikel 5, stk. 6, i forordning (EF) nr. 1698/2005, eller oplysninger om og beskrivelse af eksisterende foranstaltninger i programmet.«
6)
Som artikel 24a indsættes:
»Artikel 24a
Forretningsplanen, der er omhandlet i artikel 35a i forordning (EF) nr. 1698/2005, skal:
a)
beskrive de vigtigste aspekter af den påtænkte omstrukturering, herunder diversificering uden for landbrugsaktiviteter
b)
identificere specifikke målsætninger.«
7)
I artikel 27, stk. 6, udgår første afsnit.
8)
I artikel 46 tilføjes følgende stykke:
»Denne artikel anvendes også for forpligtelser, der er berørt af jordudtagningsforanstaltningens afskaffelse som følge af ikrafttrædelsen af forordning (EF) nr. 73/2009. Støttemodtageren kan efter anmodning få tilpasset sådanne forpligtelser, også selv om der ikke er fastsat en revisionsklausul.«
9)
I artikel 56, stk. 2, første afsnit, tilføjes følgende punktum:
»I tilfælde af investeringer, for hvilke den enkelte beslutning om støtte træffes i 2009 eller i 2010, kan forskuddet forhøjes indtil 50 % af den offentlige støtte i relation til investeringen.«
10)
Artikel 57, stk. 2, affattes således:
»2. Landdistriktsudviklingsprogrammer kan kun omfatte medlemsstaternes betalinger til landdistriktsudvikling, der ikke er omfattet af traktatens artikel 36, til foranstaltninger i medfør af artikel 25, 43 til 49 og 52 i forordning (EF) nr. 1698/2005 og til operationer under foranstaltninger i medfør af nævnte forordnings artikel 21, 24, 28, 29, 30 og 35a eller yderligere national finansiering, der ikke er omfattet af traktatens artikel 36, til foranstaltninger i medfør af artikel 25, 27, 43 til 49 og 52 i forordning (EF) nr. 1698/2005 og til operationer under foranstaltninger i medfør af nævnte forordnings artikel 21, 24, 28, 29, 30 og 35a, hvis den pågældende statsstøtte er angivet i overensstemmelse med punkt 9.B i bilag II til nærværende forordning.«
11)
I afdeling 4 »Overvågning og evaluering« indsættes som artikel 59a:
»Artikel 59a
Med henblik på artikel 78, litra f), i forordning (EF) nr. 1698/2005 skal »eventuelle større ændringer« omfatte de ændringer, hvortil der kræves en kommissionsbeslutning, og ændringer omhandlet i artikel 9, stk. 1, i nærværende forordning, undtagen ændringer vedrørende den undtagelse, der omhandles i artikel 5, stk. 6, i forordning (EF) nr. 1698/2005, og oplysningerne om og beskrivelsen af programmets eksisterende foranstaltninger.«;
12)
I artikel 62, stk. 1, tilføjes følgende stykke:
»For foranstaltninger, der indeholder aktionstyper som specificeret i artikel 16a i forordning (EF) nr. 1698/2005, skal output-indikatorer og vejledende mål for output-indikatorerne opdeles efter aktionstype.«
13)
Artikel 63, stk. 8, første afsnit, affattes således:
»I tilfælde af force majeure eller usædvanlige omstændigheder, herunder navnlig funktionsfejl i systemet eller afbrydelser af forbindelsen, kan medlemsstaterne sende Kommissionen dokumenterne i papirform eller ad anden elektronisk vej. Fremsendelse i papirform eller ad anden elektronisk vej kræver en forhåndsmeddelelse til Kommissionen.«
14)
Bilag I, II, VII og VIII ændres som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2009. Artikel 1, nr. 1), anvendes dog fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. maj 2009.

Labels: 4
19
5
10
6
15